ï»¿Nani atahesabu  mpaka kumi?  

Hapo zamani, Mfalme Chui alianza  kuwaza juu ya maisha ya usoni.  Alitafakari, "Ninazeeka, na siku moja,  nitakufa. Mfalme nwenye busara,  anastahili kumchagua mrithi wake  akiwa angali kijana na mwenye afya."  Lakini, Mfalme Chui atafanya uchagazi  namna gani? Aliwapenda wanyama  wote!  
Mfalme Chui alipata wazo. Aliwaalika  wanyama wote kwenda katika ikulu.  Wajumbe walikimbia kila sehemu ya  kichaka wakiwaalika wanyama.  Alipanga kuwa na sherehe kubwa  kisha awatangazie mpango wake.  
Usiku wa sherehe, wanyama wote  walikuwa katika ikulu. Waliimba,  wakacheza wakawa na wakati mzuri.  Usiku wa manane, Mfalme Chui  alisimama katikati ya ikulu.  Wanyama waliacha kuimba na  kucheza. Walisikiliza kwa makini  mfalme wao alipoanza kuzungumza.  
Alisafisha koo akasema, "Nilikuwa  nikiwaza na wakati umetimia wa  kumchagua mrithi wangu. Kwa  sababu ninawapenda nyote, siwezi  kuamua nani anayefaa zaidi.  Nimepanga mashindano  yatakayoamua."  
Mfalme Chui alishika mkuki akasema,  "Wa kwanza miongoni mwenu  atakayerusha mkuki angani kisha  ahesabu mpaka kumi kabla ya mkuki  huo kutua chini, ndiye atakayekuwa  mrithi wangu."  
Mfalme Chui alipomaliza kuzungumza,  wanyama walisikia sauti kubwa ikitoka  nyuma yao. Walipogeuka, walimwona  Tembo akielekea mbele kwa kishindo.  "Tokeni njiani. Mimi ni mkubwa zaidi,  ninastahili kuwa mfalme," Tembo  alisema.  
Tembo aliuchukua mkuki, akaushika  kwa mkonga wake. Alikirudisha  kichwa chake nyuma kisha akaurusha  mkuki angani. "Moja! Mbili! Tatu! Ah!"  Tembo alilia. Mkuki uligonga chini  alipofikisha nne. Tembo alikasirika  akaanza kufoka.  Mfalme Chui alimwambia, "Ulipata  nafasi  yako." Tembo alilazimika kuondoka.  
Baada ya Tembo kuondoka, wanyama  walianza kuzungumza miongoni  mwao kwa msisimuko. Walisikia tena  sauti kubwa ikitoka nyuma yao.  Ngiri alikuja kwa kishindo akisema,  "Niondokeeni. Niondokeeni. Nitakuwa  mfalme. Nina misuli mikubwa zaidi.  Nina nguvu kuliko wote. Lazima niwe  mfalme."  
Ngiri aliinama, akaukamata mkuki  kisha akaurusha angani. "Moja! Mbili!  Tatu! Nne! Tano! Ah!" Alipiga kelele.  Mkuki ulianguka alipofikisha sita.  Alirusha uchafu hewani kwa hasira.  Chui alimwambia, "Ngiri, unapata  nafasi mara moja tu ya kurusha  mkuki. Umeshaipata." Ngiri pia  alilazimika kuondoka.  
Baadaye, wanyama walianza kutoa  maoni yao na kusema, "Mashindano  hayo ni magumu! Tembo, ingawa ni  mkubwa, hakufaulu. Ngiri, ingawa ana  nguvu sana, pia hakufaulu. Hakuna  atakayeshinda mashindano haya!"  Wakati huo huo, walisikia sauti  nyingine kutoka nyuma yao.  Walipotazama, hawakuamini macho  yao.  
Walimwona Sokwe mkubwa akienda  mbele. Alikuwa akiimba, "Ninaweza.  Najua ninaweza. Ninaweza." Sokwe  aliuchukua mkuki akasonga nyuma  hatua kadhaa. Aliuvuta mkono wake  nyuma, akarudi mbele kisha akaruka  hewani na kuurusha mkuki angani.  "Moja! Mbili! Tatu! Nne! Tano! Sita!  Saba! Ah!" Sokwe alilia.  
Mkuki uligonga chini alipofikisha nane.  Sokwe alikasirika akazungukazunguka  akilalamika.  Lakini, Mfalme Chui alimwambia, "La,  Sokwe, unapata nafasi mara moja tu."  Ilimbidi Sokwe pia aondoke.  
Baadhi ya wanyama walianza  kuondoka kwenda nyumbani.  Walipokuwa wakiondoka, walimwona  Swara mdogo akija kujaribu bahati  yake. Swara alisema, "Subirini!  Subirini! Hebu nijaribu. Ninaweza  kufaulu. Ninaweza. Nipeni nafasi  nijaribu."  Wanyama wengine walianza  kumcheka Swara.  
Mfalme Chui aliwashauri wanyama,  "Acheni kumcheka Swara! Ni nani  aliyesema kwamba wanyama wadogo  hawawezi kufanya kazi ambayo wale  wakubwa wanafanya? Lazima Swara  apewe nafasi sawa kama wanyama  wengine. Rudini nyuma ili Swara atupe  mkuki."  
Swara alimwinamia mfalme,  akauchukua mkuki mdomoni.  Akitumia nguvu zote, alikimbia mpaka  katikati ya uwanja. Aliruka juu akavuta  pumzi kisha akaurusha mkuki huku  akisema kwa sauti kubwa, "Tano na  tano ni kumi." Mkuki ulitua chini.  
Wanyama wote walichanganyikiwa.  Mfalme Chui aliwaeleza, "Ndiyo,  Swara! Tano na tano ni njia nyingine  ya kupata kumi. Kuna zaidi ya njia  moja ya kuhesabu mpaka kumi."  Mashindano hayakuwa kumpata  mnyama mkubwa wala mwenye  nguvu. Bali lilikuwa kumpata mnyama  mwerevu! Hivyo ndivyo Swara  alivyokuwa malkia baada ya chui  kufariki.  

You are free to download, copy, translate or adapt this story and use the illustrations as long as you attribute in the following way:  Nani atahesabu mpaka kumi?  Author - Athieno Gertrude and Owino Ogot  Translation - Brigid Simiyu  Illustration - Salim Kasamba  Language - Kiswahili  Level - Longer paragraphs  Â© African Storybook Initiative 2017  Creative Commons: Attribution 4.0  Source www.africanstorybook.org 

Question: Ni nani alikua wa kwanza kurusha mkuki
Answer: Tembo